**Fjord Line AS** on norjalainen matkustajalaivayhtiö, joka liikennöi Länsi- ja Etelä-Norjasta Tanskaan.

Historia
--------

### Tanskanlinjalle 1993

Fjord Line AS perustettiin vuonna 1993 *Rutelaget Askøy-Bergen AS*:n tytäryhtiönä, jonka tehtävänä oli markkinoida ja liikennöidä uutta risteilyreittiä Bergenistä Egersundin kautta Hanstholmiin Tanskaan. Aiemmin reitillä oli liikennöinyt vuosina 1982–1989 varustamo Fred. Olsen. Reitille hankittiin uusi alus, M/S Bergen, joka aloitti liikennöinnin 27. kesäkuuta 1993. Emoyhtiö Askøy-Bergen AS oli perustettu vuonna 1950 lautta- ja bussiliikenteeseen Askøyn ja Bergenin välillä. Askøy-sillan avaamisen jälkeen vuonna 1992 tämä toiminta loppui. Yhtiöllä oli myös lauttaliikennettä Bergenin ja Stavangerin välillä ja viiden vuoden ajan Boknavuonossa Rogalandissa, vuoteen 1992. Yhtiöt fuusioituivat 1. tammikuuta 1995 ja jatkoivat Fjord Line -nimen alla, pääkonttorinaan Bergen.

Marraskuussa 1995 Bergen Nordhordland Rutelag (BNR) osti Fjord Linen kilpaillakseen Color Linen kanssa. Fjord Linen osakkeet arvioitiin tuolloin 82,2 milj. NOK:n arvoisiksi. Syksyllä 1997 Fjord Line hankki ro-ro-alus M/S Lygran Seatrans AS -yhtiöltä tavaraliikenteeseen.

### Englanninlinjalle 1998

Syksyllä 1998 alkoivat neuvottelut Color Linen kanssa perinteikkään Englanninlinjan, Bergen–Haugesund–Stavanger–Newcastle, ostamisesta. Linjalla on yli 100-vuotinen historia ja se oli ensimmäinen kokovuotinen ulkomaanreitti Vestlandetilta. Fjord Line hankki Englanninlinjan 1. joulukuuta 1998 työntekijöineen, terminaaleineen, sopimuksineen sekä M/S Jupiter matkustajalaivan yhteensä 388 miljoonalla kruunulla. Hankinnan myötä Fjord Linen liikevaihto kaksinkertaistui.

1. tammikuuta 2002 Hardanger Sunnhordlandske Dampskipsselskap hankki BNR:n linja-auto- ja rahtiliikenteen haltuunsa, minkä jälkeen Fjord Line oli ainut BNR:n jäljellä oleva yhtiö. Vuodesta tuli liiketaloudellisesti erittäin kannattava ja matkustajamäärät ulottuivat uusiin ennätyksiin, joten Tanskan linjalle hankittiin uutta kapasiteettia. Myös kilpailijat huomasivat menestyksen ja marraskuussa 2002 Color Line hankki 59 % BNR:n osakkeista haltuunsa ajaakseen Fjord Linen itsenäisenä toimijana alas ja ottaakseen haltuunsa Tanskan- ja Englannin linjat. Norjan kilpailuvirasto ja työministeriö kuitenkin pysäyttivät kaupan. Color-yhtiöiden täytyi myydä osakkeet, jolloin Troms Fylkes Dampskibselskap (TFDS) osti osakkeet. TFDS halusi Fjord Linen pysyvän omana yrityksenään ja oli myönteinen myös uuden Tanskan-laivan hankintaan.

### Kasvu ja kukoistus 2002–2003

Joulukuussa 2002 Fjord line osti M/S Spirit of Tasmania -nimisen laivan TT Line -yhtiöltä Sydneystä, Australiasta. Laiva korjattiin perusteellisesti talvella 2003 ja se uudelleennimettiin M/S Fjord Norwayksi. Laivaan palkattiin 100 työntekijää ja sen ensimmäinen matka matkustajineen tapahtui 8. huhtikuuta. Heinäkuuhun mennessä laivalla oli matkustanut jo 70 000 matkustajaa, 40 % enemmän kuin M/S Bergenillä edellisvuonna. Tanskanlinja paransi tulostaan 35 % vuodesta 2002 vuoteen 2003.

M/S Bergen vuokrattiin DFDS-varustamolle 57 kuukaudeksi, jolloin se sai nimen M/S Duchess of Scandinavia reitillä Harwich–Cuxhaven. Välillä laiva myytiin tanskalaiselle *NAL Operations* -yhtiölle. Syksystä 2005 laiva liikennöi jälleen Fjord Linen Tanskanlinjalla nimellä M/S Atlantic Traveller, tanskalaisyhtiöltä vuokrattuna.

### Vakavat talousvaikeudet 2004–2006

Vuosina 2004 ja 2005 yhtiö kärsi vakavista talousvaikeuksista. Vuonna 2004 yritys teki 27,3 miljoonaa kruunua tappiota ja 2005 jo 206,5 miljoonaa. Syynä vaikeuksiin oli kiristynyt kilpailu etenkin Color Linen ja uusien halpalentoyhtiöiden tahoilta. Color Line avasi huhtikuussa 2005 uuden linjan Bergen-Stavanger-Tanska, jolloin Fjord Line syytti sitä monopoliaseman tavoittelemisesta toimien tarkoituksella tappiollisesti pienemmän kilpailijansa tukahduttamiseksi. Samana kesänä Fjord Line valitti asiasta kilpailuvirastolle, joka käynnisti tutkimuksen. Myöhemmin syksyllä muun muassa färsaarelainen Smyril Line oli kiinnostunut hankkimaan vaikeuksissa olleen yhtiön, mutta neuvottelut kariutuivat. Lopulta TFDS myi osuutensa Fjord Linesta *KS Nordsjøferger* ja *KS Bergensfjord* -yhtiöille yhdellä kruunulla 2. marraskuuta 2005. Yhtiöt olivat jo aiemmin ostaneet Fjord Linen laivat Fjord Norwayn ja Atlantic Travellerin. M/S Jupiter myytiin samana vuonna.

Vuonna 2006 yhtiön taloudellinen alamäki jatkui, ja yhtiö oli konkurssin partaalla samana syksynä. M/S Fjord Norway -laiva myytiin DFDS-yhtiöille, jolloin 248 norjalaista merimiestä sai lopputilin. Samalla karsittiin muutakin henkilökuntaa ja toimitusjohtaja Ove Solem erosi. MS Fjord Norway -aluksen myynnin jälkeen Fjord Line oli laivayhtiö ilman omia laivoja.

*M/S Bergensfjord*
### Fuusio

Yhtiö onnistui kuitenkin houkuttelemaan yksityisinvestoijia, etunenässä egersundilaiset Frode ja Ole Teigen, jotka sijoittivat yritykseen "kolminumeroisen summan miljoonia" kruunuja uutta pääomaa ja omistivat loppuvuodesta yli 99 % yrityksestä. 23. marraskuuta 2007 yritys osti Atlantic Travellerin takaisin ja se asetettiin ympärivuotuisesti Bergen-Haugesund-Egersund-Hanstholm -reitille. 3. joulukuuta Fjord Line ilmoitti fuusioituvansa Master Ferries AS -yhtiön kanssa, joka oli liikennöinyt kahden vuoden ajan Kristiansandista Hanstholmiin. Uusi yritys jatkoi 1. tammikuuta 2008 alkaen Fjord Line -nimisenä ja suunnittelee menevänsä Oslon pörssiin vuonna 2009. Uuden yrityksen hallussa on fuusion jälkeen 4 % Norjan ulkomaanlaivamatkailusta.

*HSC Fjord Cat*
### Master Ferriesin lyhyt historia

Master Ferries Holding AS -yhtiö perustettiin 22. elokuuta 2005 Kristiansandissa, pääomistajina veljekset Bernt ja Frank Mykjåland.. Vuonna 2006 yritys teki tappiota yli 54 miljoonaa kruunua käynnistäessään Color Linelle kilpailevaa vaihtoehtoa Kristiansandin ja Tanskan välillä. Yhtiö hankki erään maailman nopeimmista matkustaja-aluksista, katamaraani HSC Master Catin, joka käytti aikaa yhdensuuntaiseen matkaan Kristiansandista Hanstholmiin noin kaksi tuntia. Yhtiö kauppasi erittäin halpoja matkoja, mutta sai myös kielteistä julkisuutta erityisesti kesällä 2007 useiden säästä ja myös konerikoista johtuneiden peruutusten ja edelleen siitä aiheutuneiden matkustajien informointivaikeuksien vuoksi. Yhtiöllä oli vaikeuksia myös satamaviranomaisten kanssa, jotka vaativat ympärivuotista liikennöintiä pelkän kesäsesongin hyödyntämisen sijaan. Master Ferries fuusioitui osaksi Fjord Linea 1. tammikuuta 2008. Master Ferriesin entisistä omistajista tuli fuusion myötä Fjord Linen osaomistajia. Yhtiön M/S Bergensfjord (aik. Atlantic Traveller) tuli Kristiansand-Hanstholm -reitille talviajaksi, koska nopeat katamaraanialukset eivät pysty sään vuoksi liikkumaan.

Kristiansandin satamaviranomainen päätti 20. lokakuuta 2008, että kaupungin sataman käyttö edellyttää ympärivuotista liikennöintiä. Yhtiön Kristiansand-Hanstholm -reitti lakkautettiin, koska katamaraanialus ei pysty liikennöimään talvella. HSC Fjord Cat -katamaraanialus poistettiin toistaiseksi liikenteestä.

### Uudet alukset 2013

Fjord Line on tilannut kaksi uutta alusta korvaamaan vanhan M/S Bergensfjordin. Niistä ensimmäisen, M/S Stavangerfjordin, piti aloittaa liikenteensä toukokuussa 2013, mutta myöhästymisen vuoksi liikenteen aloittaminen siirtyi heinäkuuhun 2013. Toisen aluksen nimeksi tulee M/S Bergensfjord, edeltäjänsä mukaan.

*M/S Stavangerfjord*
### Laajentuminen Ruotsin-liikenteeseen

Fjord Line ilmoitti 5. kesäkuuta 2013 solmineensa sopimuksen STX Finlandin Rauman telakan kanssa M/S Bergensfjordin (1993) päivittämisestä Sandefjord-Strömstad-linjalle sopivaksi. Laiva tullaan myös nimeämään uudelleen M/S Oslofjordiksi. Liikenne on tarkoitus aloittaa toukokuussa 2014.

Laivat
------

### Nykyiset laivat

* M/S Bergensfjord (aiemmin nimellä M/S Atlantic Traveller) (matkustajaliikenteessä)
* HSC Fjord Cat (matkustajaliikenteessä)

* M/S Stavangerfjord (matkustajaliikenteessä)

### Tilauksessa

* M/S Bergensfjord (aloittaa liikenteen 2013)

### Aikaisemmat laivat

|  |  |
| --- | --- |
| * M/S Kystveien – (1988–1993) (matkustajaliikenteessä)
* M/S Bergen – (1993–2003) (matkustajaliikenteessä)
* M/S Norröna – (1997) (matkustajaliikenteessä)
* M/S Trans Fjord – (1997) (rahtiliikenteessä)
* M/S Lygra – (1997–2006) (rahtiliikenteessä)
* M/S Jupiter – (1998–2005) (matkustajaliikenteessä)
* M/S Sea Clipper – (2001–2002) (rahtiliikenteessä)
* M/S Hamburg – (2002) (rahtiliikenteessä)
 | * M/S Spir – (2002–2003) (matkustajaliikenteessä)
* M/S Fjord Norway – (2003–2006) (matkustajaliikenteessä)
* M/S Bergen – (2003–2005) (matkustajaliikenteessä)
* M/S Breant – (2004) (rahtiliikenteessä)
* M/S Kaduna – (2005) (rahtiliikenteessä)
* M/S Atlantic Traveller – (2005–2008) (matkustajaliikenteessä)
* M/S Zeran – (2007) (rahtiliikenteessä)
 |

Lähteet
-------

1. 1 2 3 4 5 6  Historikk Fjord Line *fjordline.com*.  2007. Viitattu 14.1.2008. (norjaksi)
2. ↑  Fjord Line: Over 200 millioner i underskudd *boarding.no*.  26. kesäkuuta 2006. DFDS. Viitattu 14.1.2008. (norjaksi)[vanhentunut linkki]
3. ↑  Color Line vil tape 80 millioner kroner årlig *boarding.no*.  5. heinäkuuta 2005. DFDS. Viitattu 14.1.2008. (norjaksi)[vanhentunut linkki]
4. ↑  Driver subsidiert underskuddstrafikk *boarding.no*.  5. heinäkuuta 2005. DFDS. Viitattu 14.1.2008. (norjaksi)[vanhentunut linkki]
5. ↑  Fjord Line stake is sold  2. marraskuuta 2005. Direct Ferries Ltd.. Viitattu 14.1.2008. (englanniksi)
6. 1 2  Elisabeth Tetlie Trones & Kim Thunes: *Fjord Line versus Color Line*. Masteroppgave. Norges Handelshøyskole, 2006. Teoksen verkkoversio (pdf) (viitattu 14.1.2008). (norjaksi)[vanhentunut linkki]
7. ↑  DFDS overtar Fjord Norway og Englandsruten *boarding.no*.  6. syyskuuta 2006.  Arkistoitu 3.10.2006. Viitattu 14.1.2008. (norjaksi)
8. 1 2  Fjord Line og Master Ferries går sammen (lehdistötiedote) *fjordline.com*.  3. joulukuuta 2007. Viitattu 14.1.2008. (norjaksi)
9. ↑
10. ↑  Rune Øidne Reinertsen: Minus 54 millioner *fvn.no*.  16. elokuuta 2007. Viitattu 14.1.2008. (norjaksi)[vanhentunut linkki]
11. ↑  Erlend Olsbu: Master Ferries mister tillatelsen *fvn.no*.  18. syyskuuta 2007.  Arkistoitu 22.9.2007. Viitattu 14.1.2008. (norjaksi)
12. ↑  Pressemelding 20. oktober 2008 *fjordline.no*. Viitattu 15.12.2008.
13. ↑  Fjord Line (Arkistoitu – Internet Archive)
14. 1 2  Fjord Line Fakta om Fartyg.  Arkistoitu 8.2.2008. Viitattu 31.1.2008. (ruotsiksi)

Aiheesta muualla
----------------

* Fjord Line -sivusto
* Master Ferries -sivusto (Arkistoitu – Internet Archive)